Migraina

Migraina sarritan errepikatzen den buruko min mota da. Buruko alde batean izan ohi da mina, gradu moderatu batetik latz batetara doana eta taupakaria edo ziztatzailea izan daitekeena. 

Minaz gain, beste sintoma batzuk agertu daitezke, hala nola, goragalea, ahultasuna, soinu eta argiari sentsibilitatea, etab. Gaixotasun neurologikoa da. Arazo neuronalak sorrarazitako gaixotasuna dela uste da. Oso ohikoa da afekzio hau, eta haren jatorria faktore genetikoen eta ingurumen-faktoreen konbinazioa da. Biztanleria orokorraren ehuneko 11-16ri eragiten dio, eta intzidentzia handiagoa du emakumeen artean. Washingtongo Unibertsitateak egindako ikerketa baten arabera, munduan gaixotasun hori duten gaixoek 2021ean hiru hamarkada baino gehiago % 58 egin dute gora. Benetako migraina eta beste zefalea edo buruko min mota batzuk bereizi behar dira. 

Migraina duten pazienteen % 80k 30 urte bete aurretik izaten dute lehen erasoa. Gaixotasunak min akutuko gertakariak eragiten ditu, sintomarik gabeko aldi luzeen artean tartekatuta. Krisien maiztasuna oso aldakorra da; ohikoena hilean behin eta lau aldiz artean gertatzen da, eta 4 eta 72 ordu bitartean irauten du, tratamendurik egiten ez bada.

 Sintoma iragarleak 
Hiru gaixotatik batek aura (hasi aurretik gerta daitezkeen sintoma edo abisu-seinale multzo bat) sentitzen du mina hasi baino lehen: tarte labur batean –60 minutu baino gutxiagoan– ikusmenean arazoak edota inurri sentsazioa aurpegiaren erdi batean antzemango ditu, eta, berehala, buruko mina sentituko du.

Aura izan edo ez, aurretik beste fase bat agertu daiteke, prodromoak edo sintoma iragarleak: aldarte edo animo asaldurak, suminkortasuna, depresioa edo euforia, nekea, zurruntasuna muskuluetan –bereziki, lepoan–, idorreria edo beherakoa, jaki zehatz batzuekiko gosea edo irrika, eta hipersentiberatasuna usainekin edo zaratarekin.

Azkenik, krisialdia izan eta gero, azken fase bat dago, postdromikoa deitzen dena. Hala, neke sentsazioa biharamunean sentitzen da, edo egun gutxi batzuetan zehar. Beraz, lau fase daude migrainetan: prodromoak, aura, buruko mina eta postdromoak.

Izenari dagokionez, hemikranea hitzak grezieraz buruaren erdia esan nahi du, eta gaztelerazko jaqueca arabierazko ax-xaquica hartatik dator, esanahi berarekin: buruaren erdia, hain zuzen ere.

 Tratamendua 
Hasierako tratamendua analgesiko arruntak dira; parazetamola eta ibuprofenoa, adibidez, buruko mina kentzeko. Botaguraren aurkako botikak ere erabili daitezke eta faktore eragileak saihestea izango litzateke prebentzioaren neurririk garrantzitsuena. Bestela, medikazio espezifikoagoa erabili dezakegu aurreko neurriak nahikoa baldin ez badira: Triptan familiakoak (sumatriptan) eta ergotaminak. Kafeina hartzea analgesikoekin batera segurua eta eraginkorra da, halaber. Magnesio osagarriak baliagarriak izan daitezke. Krisialdiak ekiditeko, badaude botika batzuk: Metoprolol, Valproato eta Topiramato. Kasu larrienetan, botikekin erantzuten dutenak, kirurgia teknika batzuk ere badaude.

 Erreferentziak 

 Ikus, gainera 
 Zefalea

 Kanpo estekak 
 "Migrainak, asaldura neurologikoa".
 :Erreportaia Público egunkari espainiarrean.

Kategoria:Gaixotasun neurologikoak
Kategoria:Mina
Kategoria:Sintoma eta zantzu medikoak
Kategoria:Medikuntza-terminologia
Kategoria:Zefalea